钦定古今图书集成/明伦汇编/氏族典/第272卷 > 王珣
## 钦定古今图书集成/明伦汇编/氏族典/第272卷 > 王珣

按《元史王珣传》：“珣字君宝，本姓耶律氏。金正隆末，契
丹窝斡叛，祖成从母氏避难辽西，更姓王氏，遂为义
州开义人。父伯俊，伯父伯亨，无子，以珣为后。珣年三
十馀，遇道士谓珣曰：‘君之相甚奇，他日因一青马而
贵’。珣未之信。居岁馀，有客以青马来鬻，珣私喜，乃倍
价买之。后乘以战，进退周旋，无不如意。又尝行凌水”
滨，得一古刀，其背铭曰：“举无不克，动必成功。”常佩之，
每有警必先鸣，故所向皆捷。初，河朔兵动，豪强各拥
众据地，珣乃召诸乡人，谕以保亲族之计，众从之，推
珣为长，旬月之间，至十馀万。木华黎略地奚霅，珣率
吏民出迎，承制以珣为元帅，兼领义、川二州事。丙子
春，张致僣号锦州，阴结杨伯杰等来掠义州。珣出战，
伯杰引去。时兴中亦叛，《木华𥟖》围之，召珣以全军来
会。致窥觇其虚，夜袭之，家人皆遇害。及兴中平，珣无
所归，遣其子荣祖驰奏，以兵复开义，擒伯杰等杀之。
进攻锦州，致部将高益缚致妻子及其党千馀人以
献。珣诛致，家馀皆释之，始还义州。入朝。帝嘉其功，加
金紫光禄大夫、兵马都元帅，镇辽东。珣貌黑，人呼为
“哈剌元帅。”“哈剌”，中国言“黑”也。甲申，卒。有子四人，荣祖
袭。